Цанко Церковски
Ори, ори!

chitanka.info

Пролет. Слънце в небесата,

глъч и шепот по полята —

ей, зловолен род селяшки,

стягай дрипи сиромашки

и на нивата върви,

пак ори, ори, ори!

Пуст останал свят — управа,

плач, одумки — хляб не дава;

цар заял те! — род глупашки,

стягай дрипи сиромашки

и на нивата върви,

пак ори, ори, ори!

Кой ще с мисъл да се бори,

колко къщитя затвори;

богпроклел те… род сирашки

стягай дрипи сиромашки

и на нивата върви,

пак ори, ори, ори!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.